Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komiteto 68-ajame posėdyje ir Jūrų saugumo komiteto 95-ajame posėdyje, dėl MARPOL konvencijos, SOLAS konvencijos ir 2009 m. gairių dėl išmetamųjų dujų valymo sistemų pakeitimų priėmimo /* COM/2015/0146 final - 2015/0071 (NLE) */





AIŠKINAMASIS MEMORANDUMAS 1. ĮVADAS Šis Komisijos pasiūlymas susijęs su Sąjungos pozicijos, kurios Tarptautinės jūrų organizacijos (toliau – TJO) Jūrų aplinkos apsaugos komiteto 68-ajame posėdyje ir TJO Jūrų saugumo komiteto 95-ajame posėdyje turi būti laikomasi dėl TJO dokumentų trijų pakeitimų (kiekvienas jų atskirai aptariamas tolesniuose punktuose), nustatymu. 1.1. MARPOL konvencijos I, II, IV ir V priedų pakeitimai Jūrų aplinkos apsaugos komitetas 67-ajame posėdyje pritarė Tarptautinio poliarinių vandenų laivų kodekso (Poliarinio kodekso) projekto preambulei, įžangai ir II daliai, kad juos būtų galima priimti 68-ajame Jūrų aplinkos apsaugos komiteto posėdyje. Jūrų aplinkos apsaugos komitetas 67-ajame posėdyje taip pat pritarė susijusių MARPOL konvencijos I, II, IV ir V priedų pakeitimų projektui, kad jį būtų galima priimti 68-ajame Jūrų aplinkos apsaugos komiteto posėdyje. Parengtu Poliariniu kodeksu siekiama papildyti galiojančius TJO dokumentus ir taip padidinti laivų eksploatavimo saugą bei sumažinti poveikį žmonėms ir aplinkai atokiuose, neapsaugotuose ir galimai atšiauriuose poliariniuose vandenyse. Šie MARPOL konvencijos pakeitimai išdėstyti Jūrų aplinkos apsaugos komiteto 67-ojo posėdžio ataskaitos (MEPC 67/20) 11 priede. Tos ataskaitos 9.45 punkte nurodoma, kad pakeitimai bus priimti Jūrų aplinkos apsaugos komiteto 68-ajame posėdyje. 1.2. 2009 m. gairių dėl išmetamųjų dujų valymo sistemų pakeitimai TJO Taršos prevencijos ir likvidavimo pakomitetis (angl. PPR 2) pritarė rezoliucijoje MEPC.184(59) pateiktam 2009 m. gairių dėl išmetamųjų dujų valymo sistemų pakeitimų projektui, kad jis būtų priimtas Jūrų aplinkos apsaugos komiteto 68-ajame posėdyje. 2009 m. gairėse dėl išmetamųjų dujų valymo sistemų turėtų būti pateikta aiškių nuostatų dėl plautuvų, sujungtų su laivų įrangos elementais, kurių negalima bandyti didesne apkrova ar apskritai negalima bandyti, kai laivas stovi uoste, bandymo. ES pasiūlymais grindžiamas pakeitimų projektas susijęs su skaičiavimais grindžiamos metodikos (pavyzdžiui, skaičiuojamosios skysčių dinamikos ir (arba) visuotinai priimtinų empirinių formulių) kaip alternatyvaus tinkamo matavimų būdo naudojimu (nurodyta 2009 m. gairių 6 ir 6.9 skirsniuose, 10.1.2.1 skirsnio ii punkte ir 10.1.2.2 skirsnyje). Šie 2009 m. gairių dėl išmetamųjų dujų valymo sistemų pakeitimai išdėstyti PPR 2 ataskaitos (PPR 2/21) 1 priede. Tos ataskaitos 2.23 punkte nurodoma, kad pakeitimai bus priimti Jūrų aplinkos apsaugos komiteto 68-ajame posėdyje. 1.3. SOLAS taisyklės II-2/20.3 pakeitimai Jūrų saugumo komitetas 94-ajame posėdyje pritarė SOLAS taisyklės II-2/20.3 pakeitimų projektui, kuriame numatyta tais atvejais, kai pagal Jūrų saugumo komiteto aplinkraštį Nr. 729 „Design guidelines and operational recommendations for ventilation systems in ro-ro cargo spaces“ įdiegta oro kokybės kontrolės sistema, leisti naudoti ventiliatorius taip, kad oro apykaita būtų mažesnė. Siūlomi pakeitimai taikomi krovininių ir keleivinių laivų skyriams, kuriuose gabenamos transporto priemonės, taip pat tų laivų specialios paskirties ir ro-ro skyriams. Šie pakeitimai išdėstyti Jūrų saugumo komiteto 94-ojo posėdžio ataskaitos (MSC 94/21/add.1) 11 priede. Jūrų saugumo komiteto 94-ojo posėdžio ataskaitos (MSC 94/21) 8.7 punkte nurodyta, kad minėti pakeitimai bus priimti Jūrų saugumo komiteto 95-ajame posėdyje. 2. TARPTAUTINĖS JŪRŲ ORGANIZACIJOS PAKEITIMŲ PRIĖMIMAS 2.1. Pakeitimų priėmimas 1.1–1.3 punktuose aptartiems pakeitimams pritarta 2014 m. spalio 13–17 d. surengtame Jūrų aplinkos apsaugos komiteto 67-ajame posėdyje, 2014 m. lapkričio 17–21 d. surengtame Jūrų saugumo komiteto 94-ajame posėdyje, 2015 m. sausio 19–23 d. surengtame Taršos prevencijos ir likvidavimo pakomitečio antrajame posėdyje. Tie pakeitimai turi būti pateikti priimti 2015 m. gegužės 11–16 d. rengiamame Jūrų aplinkos apsaugos komiteto 68-ajame posėdyje ir 2015 m. birželio 3–12 d. rengiamame Jūrų saugumo komiteto 95-ajame posėdyje. 2.2. Pritarimas ir įsigaliojimas Kai bus priimti abiejų komitetų, 1.1 ir 1.3 punktuose nurodyti pakeitimai bus pateikti atitinkamoms susitariančiosioms šalims, kad pareikštų savo pritarimą būti jų saistomos. Rezoliucijoje, kurioje bus pateikti 2009 m. gairių dėl išmetamųjų dujų valymo sistemų pakeitimai, minimi 1.2 punkte, bus nurodyta įsigaliojimo data. 3. AKTUALŪS ES TEISĖS AKTAI IR ES KOMPETENCIJA 3.1. MARPOL konvencijos I ir II priedų pakeitimai Direktyvos 2005/35/EB dėl taršos iš laivų ir sankcijų už taršos pažeidimus, įskaitant baudžiamąsias, įvedimo 3 straipsnyje nustatyta, kad ši direktyva taikoma atviroje jūroje. Kai kurios poliarinių vandenų teritorijos, kurioms taikomas Poliarinis kodeksas, laikomos atvira jūra. Pagal 2 straipsnį direktyva taikoma teršiančių medžiagų, t. y. medžiagų, kurioms taikomas Marpol 73/78 I priedas (nafta) ir II priedas (nuodingos skystos urmu gabenamos medžiagos), išmetimui. Direktyvos 2005/35/EB tikslas – įtraukti tarptautinius taršos iš laivų standartus į ES teisę ir užtikrinti, kad teršėjai būtų tinkamai baudžiami. Pagal direktyvos 4 straipsnį valstybės narės užtikrina, kad teršalų išmetimas iš laivų, įskaitant nedidelius teršalų išmetimo atvejus, bet kurioje iš 3 straipsnio 1 dalyje nurodytų teritorijų būtų laikomas pažeidimu, jei tai padaroma tyčia, dėl nusikalstamo pasitikėjimo ar nusikalstamo nerūpestingumo. Atitinkami skirsniai įtraukti į Poliarinio kodekso II-A dalį dėl taršos prevencijos priemonių, kurios 1 ir 2 skyriai susiję su taršos nafta prevencija ir taršos nuodingomis skystomis urmu gabenamomis medžiagomis kontrole. Todėl pakeitimai, kurie turi būti priimti Jūrų aplinkos apsaugos komiteto 68-ajame posėdyje ir dėl kurių bus padaryta su Poliariniu kodeksu susijusių MARPOL konvencijos pakeitimų, ES teisei padarys poveikį, kuris susijęs su Direktyvos 2005/35/EB taikymu. 3.2. 2009 m. gairių dėl išmetamųjų dujų valymo sistemų pakeitimai Direktyvos 2012/33/ES dėl sieros kiekio jūriniame kure II priede 2009 m. gairės dėl išmetamųjų dujų valymo sistemų, išdėstytos Rezoliucijoje MEPC.184(59), minimos kaip viena iš pagrindinių priemonių, padedančių užtikrinti atitiktį direktyvai (Direktyvai dėl sieros kiekio), t. y. išmetamųjų dujų valymo sistemų naudojimo pagal tą direktyvą (visų pirma 4c straipsnyje nurodytų teršalų išmetimo mažinimo metodų naudojimo) sąlygų laikymąsi. Todėl pakeitimai, kurie turi būti priimti Jūrų aplinkos apsaugos komiteto 68-ajame posėdyje ir dėl kurių bus padaryta 2009 m. gairių pakeitimų, ES teisei padarys poveikį, kuris susijęs su Direktyvos 2012/33/ES taikymu. 3.3. SOLAS taisyklės II-2/20.3.1.2.1 pakeitimai SOLAS taisyklė II-2/20.3.1.2.1, kuria reglamentuojamas vėdinimo sistemų veiksmingumas, taikoma keleiviniams laivams ir joje daroma nuoroda į transporto priemonėms gabenti skirtų laivo skyrių, specialios paskirties ir ro-ro skyrių apsaugą. Pakeitimai, kurie turi būti priimti Jūrų saugumo komiteto 95-ajame posėdyje ir dėl kurių bus padaryta SOLAS taisyklės II-2/20.3 pakeitimų, ES teisei padarys poveikį, kuris susijęs su Direktyvos 2009/45/EB dėl keleivinių laivų saugos taisyklių ir standartų taikymu. 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti 1974 m. SOLAS konvencijos su pakeitimais reikalavimus. Be to, Komisija pažymi, kad Direktyvoje 2009/45/EB nustatytos išsamios taisyklės dėl keleivinių B, C ir D klasės laivų vėdinimo, kurios identiškos nustatytoms SOLAS konvencijoje (I priedo II skyriaus B dalies 9 punkte). 3.4. Santrauka Atsižvelgdama į minėtus aktualius ES teisės aktus, Komisija mano, kad minėtų pakeitimų, kuriuos ketinama priimti Jūrų aplinkos apsaugos komiteto 68-ajame posėdyje ir Jūrų saugumo komiteto 95-ajame posėdyje, priėmimas yra išskirtinė ES kompetencija, kurią Sąjunga įgijo pagal Sutarties dėl Europos Sąjungos veikimo 3 straipsnio 2 dalį – tiek, kiek svarstomų tarptautinių priemonių priėmimas daro poveikį bendrosioms taisyklėms. Pagal tvirtai nusistovėjusią teismo praktiką, net jei Sąjunga nėra TJO narė, valstybės narės neturi teisės prisiimti įsipareigojimų, kurie greičiausiai padarytų poveikį ES taisyklėms, kurios priimtos siekiant Sutarčių tikslų, nebent Komisijai pasiūlius tokia teisė joms suteikiama Tarybos sprendimu. 4. Išvada Taigi Komisija siūlo Tarybos sprendimą dėl pozicijos, kurios Europos Sąjungos vardu turi būti laikomasi dėl 1.1–1.3 punktuose nurodytų pakeitimų, kurie atitinkamai bus priimti Jūrų aplinkos apsaugos komiteto 68-ajame posėdyje ir Jūrų saugumo komiteto 95-ajame posėdyje. 2015/0071 (NLE) Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų aplinkos apsaugos komiteto 68-ajame posėdyje ir Jūrų saugumo komiteto 95-ajame posėdyje, dėl MARPOL konvencijos, SOLAS konvencijos ir 2009 m. gairių dėl išmetamųjų dujų valymo sistemų pakeitimų priėmimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį ir 218 straipsnio 9 dalį, atsižvelgdama į Europos Komisijos pasiūlymą, kadangi: (1) Europos Sąjungos veiksmais jūrų transporto sektoriuje turėtų būti siekiama pagerinti jūrų saugumą ir apsaugoti jūrų aplinką; (2) TJO Jūrų aplinkos apsaugos komitetas 67-ajame posėdyje pritarė MARPOL konvencijos pakeitimams. Tikimasi, kad tie pakeitimai bus priimti 2015 m. gegužės mėn. įvyksiančiame 68-ajame Jūrų aplinkos apsaugos komiteto posėdyje; (3) TJO Taršos prevencijos ir likvidavimo pakomitetis (angl. PPR) savo antrajame posėdyje pritarė 2009 m. gairių dėl išmetamųjų dujų valymo sistemų pakeitimų projektui. Tikimasi, kad tie pakeitimai bus priimti 2015 m. gegužės mėn. įvyksiančiame 68-ajame Jūrų aplinkos apsaugos komiteto posėdyje; (4) TJO Jūrų saugumo komitetas savo 94-ajame posėdyje pritarė SOLAS ir STCW konvencijų bei kodekso pakeitimams. Tikimasi, kad tie pakeitimai bus priimti 2015 m. birželio mėn. įvyksiančiame 95-ajame Jūrų saugumo komiteto posėdyje; (5) MARPOL konvencijos I ir II priedų pakeitimais bus numatytos priemonės, susijusios su Tarptautinio poliarinių vandenų laivų kodekso (Poliarinio kodekso) projekto priėmimu, kad Poliarinis kodeksas būtų privalomas. Šiuo metu galiojantis MARPOL konvencijoje nustatytas naftos ir nuodingų skystų medžiagų išmetimo į Antarkties vandenis draudimas pagal Poliarinį kodeksą bus taikomas ir poliariniams vandenims. Pagal Europos Parlamento ir Tarybos direktyvos 2005/35/EB[1] 4 straipsnį (kartu su 3 straipsnio 1 dalimi) valstybės narės užtikrina, kad teršalų išmetimas iš laivų, įskaitant nedidelius teršalų išmetimo atvejus, būtų laikomas pažeidimu, jei tai padaroma tyčia, dėl nusikalstamo pasitikėjimo ar nusikalstamo nerūpestingumo, todėl tas straipsnis apima minėtus aspektus; (6) 2009 m. gairių dėl išmetamųjų dujų valymo sistemų pakeitimuose numatyta galimybė tais atvejais, kai reikia išbandyti plautuvus, sujungtus su laivų įrangos elementais, kurių negalima bandyti didesne apkrova ar apskritai negalima bandyti, kai laivas stovi uoste, taikyti skaičiavimais grindžiamą metodiką. Šie aspektai įtraukti į Tarybos direktyvos 1999/32/EB[2] su pakeitimais 4c straipsnį ir II priedą, be to, II priedas parengtas pagal 2009 m. gaires, kurios bus iš dalies keičiamos; (7) SOLAS II-2/20.3.1.2.1 taisyklės pakeitimuose numatyta galimybė tais atvejais, kai transporto priemonėms gabenti skirtuose keleivinių laivų skyriuose, tų laivų specialios paskirties ir ro-ro skyriuose įdiegta oro kokybės kontrolės sistema, naudoti ventiliatorius taip, kad oro apykaita būtų mažesnė. Europos Parlamento ir Tarybos direktyvos 2009/45/EB[3] 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti 1974 m. SOLAS konvencijos su pakeitimais reikalavimus, įskaitant taisyklę II-2/20.3. Todėl pakeitimai, kuriuos ketinama priimti, turės tiesioginį teisinį poveikį Direktyvai 2009/45/EB; (8) Sąjunga nėra nei TJO narė, nei atitinkamų konvencijų ir kodeksų susitariančioji šalis. Todėl būtina, kad Taryba valstybėms narėms suteiktų įgaliojimus reikšti Sąjungos poziciją ir pareikšti savo pritarimą būti tų pakeitimų saistomoms, PRIĖMĖ ŠĮ SPRENDIMĄ: 1 straipsnis Sąjungos pozicija 68-ajame TJO Jūrų aplinkos apsaugos komiteto posėdyje yra pritarti, kad būtų priimti šie pakeitimai: – MARPOL konvencijos I ir II priedų pakeitimai, išdėstyti TJO dokumento MEPC 67/20 11 priede; – 2009 m. gairių dėl išmetamųjų dujų valymo sistemų pakeitimai, išdėstyti TJO dokumento PPR 2/21 1 priede. 2 straipsnis Sąjungos pozicija 95-ajame TJO Jūrų saugumo komiteto posėdyje yra pritarti, kad būtų priimtas šis pakeitimas: – TJO dokumento MSC 94/21/add.1 11 priede numatytas SOLAS taisyklės II-2/20.3.1.2.1 pakeitimas. 3 straipsnis 1 ir 2 straipsniuose nurodytą Sąjungos poziciją reiškia valstybės narės, kurios yra TJO narės, bendrai veikiančios Sąjungos interesų labui. 4 straipsnis Formaliems ir nedideliems 1 ir 2 straipsniuose nurodytų pozicijų pakeitimams galima pritarti nereikalaujant keisti pozicijos. 5 straipsnis Valstybės narės įgaliojamos pareikšti savo pritarimą Sąjungos labui būti susaistytos 1 ir 2 straipsniuose nurodytais pakeitimais. 6 straipsnis Šis sprendimas skirtas valstybėms narėms. Priimta Briuselyje Tarybos vardu Pirmininkas [1] 2005 m. rugsėjo 7 d. Europos Parlamento ir Tarybos direktyva 2005/35/EB dėl taršos iš laivų ir sankcijų už taršos pažeidimus, įskaitant baudžiamąsias, įvedimo (OL L 255, 2005 9 30, p. 11). [2] 1999 m. balandžio 26 d. Tarybos direktyva 1999/32/EB dėl sieros kiekio sumažinimo tam tikrose skystojo kuro rūšyse ir iš dalies keičianti Direktyvą 93/12/EEB (OL L 121, 1999 5 11, p. 13). [3] 2009 m. gegužės 6 d. Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų (OL L 163, 2009 6 25, p. 1).